Poul Henrik Hedeboe (SF), 2005-12-07:
Nå, nu vågnede ministeren virkelig op, det var ikke, hvad han havde forventet.
Det positive i det er, at jeg betragter det her som første del af en redegørelse.
Det er den del, som beskæftiger sig med Danmarks placering med hensyn til konkurrencesituationen for fly.
Men i den første del her, som vi får i dag, lægger ministeren meget vægt på vækst i flytrafikken for at lade Danmark og Københavns Lufthavn blive på landkortet som et af de betydelige steder for lufttrafikken.
Vi vil også være interesserede i, at vi har den position, så det er vi med på.
Ministeren lægger nogle linjer frem, som siger, at også fragtdelen bliver meget betydende.
Ligesom passagerdelen bliver fragtdelen meget betydende.
Hvis vi kigger på verden, som den ser ud nu, og den politik, der bliver ført, og man trækker en linje frem, så vil flytrafikken blive meget stærkere.
Så vil jeg gå over til anden del og spørge, om det præcis er det, vi vil.
Men vi bliver nødt til at kigge overordnet på det og også sige, at det også skal gælde andre transportformer.
Og hvis jeg kigger på det, som jeg synes, der mangler her, så er det jo altså en sammenligning.
Jeg har f.eks. selv i sommer været en tur i Newcastle med fly og havde en cykel med i flyet.
Det kostede 270 kr. – jeg bestilte billetten i god tid – og det er jo ikke særlig meget.
Jeg kommer ikke så langt med et tog herhjemme for 270 kr.
Jeg synes, det er rimeligt at se de her ting sammen.
For hvis vi igen ser på forbrugerne, på befolkningen og deres transportbehov, så er det trods alt de fleste, som har et her og nu-transportbehov, og hvor de vil bruge tog, lige så snart vi snakker om kollektiv trafik.
Og der er det ikke rimeligt, at flytrafikken i mange tilfælde er gået hen og blevet billigere.
Jeg tror, det i ret mange tilfælde er billigere end togtrafikken.
Så må vi kigge på, om det hænger rigtigt sammen.
Regeringen er gået ind for en afskaffelse af denne her passagerafgift på 75 kr., og det sker over 2 år.
Samtidig har der været et møde i EU, hvor Frankrig og Tyskland kom med et forslag til at indføre en afgift på cirka samme størrelse, 10 euro.
Jeg forstår også, at Danmark gik imod det.
Og det undrer mig.
Enden er blevet, at Frankrig så i første omgang indfører 1 euro.
Hvis vi kigger på vores nærområde, så indføres afgiften i Sturup Lufthavn i Sverige, samtidig med at vi afskaffer den her.
Og så kan man glædestrålende som dansker sige, at det formentlig flytter 500 arbejdspladser fra Sverige til Danmark.
Juhu, vi har vundet i den internationale konkurrence.
Har vi ikke mistet overblikket der?
Er det særlig rimeligt?
Er det særlig pænt, hvad vi gør der?
Når vi fjerner passagerafgiften, så har vi faktisk miljøministerens ord for, at det vil give en større miljøbelastning.
Der har været et § 20spørgsmål om konsekvenserne af det her, og forventningen i forbindelse med at fjerne den her afgift er jo at få flere ruter og få mere flytrafik.
Miljøministeren siger som en del af et svar, at hvis der åbnes nye ruter og der kommer flere flyafgange, må man dog i sagens natur forvente, at miljøbelastningen øges.
Det sidste er så, at der fra Europa-Kommissionens side – det var fru Henriette Kjær også inde på – er taget initiativ til at få nogle CO2kvoter for fly også.
Det kan vi hilse meget velkommen.
Jeg vil godt have ministerens kommentar til, om ikke det er en god idé.
Så efterlyser jeg en strategi for, hvordan Danmark vil agere i ICAO.
ICAO er det sted, hvor vi snakker fly, det er så ikke afgifter, men brændstofafgifter, og det er vel den rigtige måde at gøre det her på, hvor vi snakker om det i internationalt regi.
Jeg tror, at det om ca. 3 eller 4 år kommer til beslutning igen, og der sidder vi sammen med USA.
Hvad er regeringens strategi for at gøre noget der?
Når vi skal snakke CO2 på verdensplan, så bliver vi nødt til at tage fat i det område her.
Hvad er strategien på det område?
Der skal man ikke vente til et halvt år før.
Der skal man være i god tid.
Man kan sige – det er blevet sagt under debatten – at den her regering er startet med at tage 300 mio. kr. væk fra støtten til den kollektive trafik, det vil sige, at den er blevet fordyret, og nu har man gjort konkurrenceforholdene ca. 500 mio. kr. bedre for flytrafikken.
Når vi kigger miljømæssigt på det, er det altså et rigtig dårligt regnskab.
Derfor vil jeg virkelig forvente, at vi får en nummer to redegørelse, som har de her aspekter med.